Poznata podravska tvrtka traži 40 radnika. Objavili plaće i uvjete

Podravska kompanija objavila je više natječaja kojima traži 40 novih radnika.

Ludbreška farmaceutska tvrtka ACG Europe proizvodi kapsule za lijekove i u vlasništvu je indijskog diva ACG-a sa sjedištem u Mumbaju. Poduzeće u Ludbregu ACG-ov je centar za cijelu Europu.

ACG je u potrazi za više radnika, uglavnom na neodređeno. Traže se radnici u pogonu, domari, tehničari, skladištari, operateri na strojevima, mehaničari…

Dobit utrostručena

Najviše se traži kemijskih radnika za pripremu želatine za kapsule za lijekove: za ukupno deset ljudi tog profila nude početnu plaću od 1000 eura bruto mjesečno. Iskustvo nije važno, a od obrazovanja dovoljna je i osnovna škola.

Inače, ACG je protekle poslovne godine imao 71,5 milijuna eura ukupnih godišnjih prihoda, što je 14 posto više. Neto dobit iznosila je 7,8 milijuna eura neto dobiti, što je čak trostruko više nego prethodne godine.

U prosjeku su imali oko 380 zaposlenih, desetak više nego ranije. Prosječna neto plaća bila je oko 1300 eura, što je stotinjak eura više nego predlani.

Zaposlenost duplo veća

Preteča ACG-a Europe bio je Lukaps kojeg je indijska kompanija preuzela od ludbreške tvrtke Farmal u rujnu 2007. godine. Otad kontinuirano ulažu u tvrtku koja je bila u velikim problemima. Krajem prošle godine dovršili su investiciju u proširenje proizvodnih kapaciteta u Ludbregu.

U ACG-u su objasnili kako je proširenje pogona poboljšalo kapacitete za proizvodnju omotača kapsula, a istodobno donijelo nova skladišta i objekte za rezanje: “Proces modernizacije i investicija je završen i društvo je uspješno privelo kraju sve investicijske cikluse”.

U proteklih deset godina prihodi ludbreške tvrtke skočili su za gotovo pet puta: s 15 milijuna na više od 70 milijuna eura. Broj zaposlenih u tom razdoblju gotovo je udvostručen.

Objava Poznata podravska tvrtka traži 40 radnika. Objavili plaće i uvjete pojavila se prvi puta na Danica.hr.