Hrvatska u mjesec dana izgubila 10.000 radnih mjesta

Hrvatska je zadnjeg dana kolovoza imala 1,78 milijuna zaposlenih, otkrivaju novi podaci Hrvatskog zavoda za mirovinsko osiguranje.

Broj osiguranika u kolovozu u odnosu na isti mjesec prethodne godine veći je za 2,1 posto, odnosno za oko 36.700 zaposlenih, navodi HZMO. No, pritom ne spominju usporedbu s prethodnim mjesecom, srpnjem.

Zadnjeg dana srpnja, naime, imali smo ukupno oko 1,79 milijuna zaposlenika, odnosno osiguranika koji uplaćuju mirovinsko osiguranje prema svim kriterijima i organizacijskim oblicima: zaposlenici u tvrtkama i ustanovama, obrtnici, umjetnici, članovi OPG-a, slobodna zanimanja.

Povijesni podaci Hrvatskog zavoda za mirovinsko osiguranje otkrivaju kako ove godine imamo najveći broj zaposlenih u Hrvatskoj još od 1991. godine, kad smo imali 1,84 milijuna osiguranika kojii su uplaćivali mirovinsko po različitim osnovama.

Zadnjeg dana kolovoza Koprivničko-križevačka županija imala je ukupno 37.800 zaposlenih, što je 240 manje nego krajem srpnja.

U Koprivnici je bilo zaposleno 16.680 ljudi, odnosno 80 manje; u Križevcima 9600 (90 manje); u Đurđevcu 3180 (40-ak manje nego potkraj srpnja). Otkrivaju to novi podaci Hrvatskog zavoda za mirovinsko osiguranje.

Objava Hrvatska u mjesec dana izgubila 10.000 radnih mjesta pojavila se prvi puta na Danica.hr.