Poznata tvrtka sa sjevera traži čak 100 radnika, objavili plaće

Prehrambena grupacija sa sjevera traži stotinu radnika za svoje pogone i poslovne jedinice diljem Hrvatske.

Riječ je o varaždinskoj Vindija grupi koja obuhvaća poslovanje matične tvrtke Vindije d.d., Koke, slavonskobrodskog Vindona, riječkog Vira 1898, Vindija trgovine i ovisnih poduzeća u inozemstvu.

Vindija d.d. u potrazi je za 34 radnika u Varaždinu, Poreču i Rijeci. Tako, na primjer, traži šest skladištara u Poreču, kojiima nudi početnu plaću od 970 eura bruto, te 10 novih zaposlenika u proizvodnji i skladištu u Varaždinu.

Mliječni asortiman

Varaždinska Koka pak nudi posao za 40 ljudi. Za peradare u Varaždinu početna je plaća 1015 eura bruto, kao i za skladištare u istom gradu. Osim toga, Koka traži i 15 radnika u proizvodnji, izlovu peradi i skladištu u Varaždinu.

Slavonskobrodski Vindon, primjerice, u potrazi je za 20 radnika u proizvodnji kojima nudi početnih 985 eura bruto mjesečno.

Vindija grupa lani je ostvarila 554 milijuna eura ukupnih prihoda, što je tri posto više nego predlani. Najveći udio u prihodima od prodaje ima mliječni asortiman (51,3 posto) te mesni asortiman (38,2 posto). Udio sokova i napitaka čini 4,8 posto, pekarskih proizvoda 0,3 posto te ostalo 5,4 posto.

Zarada menadžera

Vindija grupa poslovala je s 44,2 milijuna eura neto dobiti, što je više za 21 posto. Zadnjeg dana prosinca imali su 4240 zaposlenih (100 više nego prethodne godine) čija je prosječna neto plaća iznosila oko 930 eura mjesečno (100 eura više).

No, treba naglasiti kako u plaću nisu uračunati “ostali troškovi osoblja, kao što su naknade troškova radnicima (npr. naknade troškova prijevoza na posao i s posla, troškovi prehrane, dnevnice za službena putovanja i sl.) i troškovi materijalnih prava radnika”.

Ključni menadžment (ukupno 23 člana uprave i direktora cijele Vindija grupe) lani je prosječno zarađivao oko 8700 eura bruto mjesečno, što je otprilike 1600 eura više nego prethodne godine.

Objava Poznata tvrtka sa sjevera traži čak 100 radnika, objavili plaće pojavila se prvi puta na Danica.hr.