Podravske firme traže više radnika: jedna nudi 1600 eura neto

Brojne tvrtke u Koprivnici i Podravini pokrenule su novi ciklus zapošljavanja i traže više radnika.

Tako, primjerice, inovativna tvrtka Rasco iz Kalinovca kod Đurđevca, koja se bavi proizvodnjom opreme i strojeva za održavanje prometnica, zapošljava 15 ljudi na neodređeno: po pet električara, montažera mehaničara i lakirera.

Uvjeti su minimalno pet godina radnog iskustva te odgovarajuća strukovna ili srednja škola. Početna neto plaća je 1500 eura mjesečno (uz to idu i dodaci), osim za lakirere kojima je zajamčeno najmanje 1600 eura neto.

PRERADA ŠLJUNKA

Prema podacima Financijske agencije, lani je Rasco zapošljavao prosječno 320 ljudi, što je 20-ak manje nego predlani. Prosječna neto plaća iznosila je 1052 eura i bila je veća za 110 eura u odnosu na pretprošlu godinu.

Koprivnička Industrija građevinskog materijala (Igma) traži četvero novih zaposlenika: tri rukovatelja postrojenjem za preradu šljunka u Koprivnici i okolici te jednog pogonskog bravara za posao na šljunčari u Gabajevoj Gredi.

Igma koja posluje u sastavu našičke Nexe grupe, inače, prošle je godine imala otprilike 140 zaposlenih čija je prosječna neto plaća iznosila 1075 eura (oko 150 eura više nego prethodne godine). Podaci su to Financijske agencije.

BELUPO I NATURA

Zapošljava i Podravkina farmaceutska tvrtka Belupo. Ovaj put su u potrazi za dvoje operatera u pakirnici lijekova u sklopu njihove tvornice u Koprivnici. Uvjet je srednja škola (prednost imaju tehnička zanimanja), a radno iskustvo nije važno.

Zadnjeg dana prosinca Belupo je imao 1042 zaposlena: 150 ljudi bilo je zaposleno u inozemstvu, a oko 890 u Hrvatskoj. Prosječna neto plaća u Belupu d.d. lani je, prema podacima Financijske agencije, iznosila oko 1900 eura.

Đurđevačka tvrtka Nova Natura iz sastava slavonske Osatina grupe u potrazi je za blizu 20 radnika. Najviše se ljudi traži za proizvodnju voća i povrća te tovilište. Prema podacima Fine, lani su zapošljavali oko 90 ljudi čija je prosječna neto plaća bila 770 eura mjesečno.

Objava Podravske firme traže više radnika: jedna nudi 1600 eura neto pojavila se prvi puta na Danica.hr.