Grad zapošljava 32 osobe u novom dječjem vrtiću: trećina su čistačice

Grad je raspisao natječaj za nova radna mjesta u najvećem dječjem vrtiću na području Koprivnice i Koprivničko-križevačke županije.

Riječ je o novom Dječjem vrtiću „Medenjak“ sa sjedištem na Bajeru, odnosno u Ulici dr. Alberta Heinricha u Koprivnici. U toj predškolskoj zgradi bit će, prema prvim procjenama, oko 280 mališana. Novi vrtić administrativno će pokrivati i neke postojeće objekte, pa će ‘na papiru’ imati ukupno oko 500 djece.

Medenjaku će, osim novog objekta, pripasti i pet objekata koji su trenutačno pod Tratinčicom: „Zvjezdica“, Ulica Franje Mraza 24; „Bobica“, Zagorska ulica 43, Herešin; „Jabučica“, Krešimirova ulica 30/1, Starigrad; „Ivančica“, Starčevićeva ulica 41/A; „Kockica“, Josipa Juraja Strossmayera 3.

Traže 32 radnika

Sadašnjem Dječjem vrtiću Tratinčica, osim centralnih objekata na Trgu podravskih heroja, ostaju vrtićki objekti Loptica u Generalićevoj, Crvenkapica u Kampusu, Pčelica u Opatičkoj te Lastavica u prigradskom naselju Reka. Dio zaposlenih također prelazi u novu vrtićku ustanovu na Bajeru koja će zaposliti i nove djelatnike.

Dakle, natječajima se traže ukupno 32 nova zaposlenika u Medenjaku: među ostalim i ravnatelj, tajnik, domar, vozač, dva glavna kuhara, ekonom, švelja, šef računovodstva, dvije odgojiteljice, devetero pomoćnika za djecu s teškoćama.

GRAD KOPRIVNICA / Novi Dječji vrtić Medenjak u Koprivnici

Zanimljivo je kako se čak trećina novih radnih mjesta u Medenjaku odnosi na čistačice – traži ih se ukupno deset. Dječji vrtić bit će u funkciji početkom iduće pedagoške godine, odnosno najkasnije do kraja kolovoza.

To znači da će svi mališani s područja Koprivnice biti upisani u vrtić i neće biti lista čekanja. Novi vrtić na Bajeru na dvije će etaže osigurati smještaj za 14 odgojnih skupina na 2200 četvornih metara prostora. Za ukupno 280 djece izgrađene su sve potrebne prostorije i igralište na oko 4600 kvadrata.

Državni standard

To je najveće ulaganje u povijesti predškolskog odgoja u Koprivnici. Izgradnja je stajala oko 6,3 milijuna eura, a iz EU fonda je osigurano 2,7 milijuna. S opremom će novi Dječji vrtić Medenjak stajati oko sedam milijuna eura.

To istodobno znači i kako će Grad iz proračuna za novi dječji vrtić morati na koncu izdvojiti ukupno oko 4,3 milijuna eura: 3,6 milijuna za izgradnju i oko 0,7 milijuna za svu potrebnu opremu.

Grad Koprivnica osnivač je Dječjeg vrtića „Tratinčica“ kojeg trenutno pohađa oko 800 djece predškolske dobi. Odlukom o osnivanju nove ustanove za predškolski odgoj „Tratinčica“ je, dakle, podijeljena tako da se dio objekata tog vrtića pripojio novoosnovanom Dječjem vrtiću „Medenjak“.

Tom odlukom bit će u cijelosti zadovoljen državni pedagoški standard predškolskog odgoja i naobrazbe vezan uz broj odgojno-obrazovnih skupina po ustanovama, tumače u Gradskoj upravi u Koprivnici.

Objava Grad zapošljava 32 osobe u novom dječjem vrtiću: trećina su čistačice pojavila se prvi puta na Danica.hr.