Koprivnica izgubila čak 280 zaposlenih. Što se dogodilo?

U Hrvatskoj je potkraj lipnja bilo oko 1,77 milijuna zaposlenih, odnosno osiguranika koji su po različitim osnovama uplaćivali mirovinsko.

Novi podaci Hrvatskog zavoda za mirovinsko osiguranje otkrivaju kako je to 29.000 osoba više u odnosu na isti dan lani. To je najveći broj osiguranika u Hrvatskoj još od 1991. godine, kad smo imali 1,84 milijuna zaposlenih.

Najveći broj osiguranika prema djelatnostima na kraju lipnja ove godine evidentiran je u prerađivačkoj industriji (249.000), trgovini (241.000), građevinarstvu (151.000) te smještaju i posluživanju hrane (141.000).

Zadnjeg dana lipnja u Koprivničko-križevačkoj županiji bilo je ukupno oko 37.800 zaposlenih, što je 300-tinjak manje nego zadnjeg dana svibnja ove godine.

Veliki minus

Za toliki pad najviše je zaslužna Koprivnica koja je potkraj lipnja imala oko 16.500 osiguranika, odnosno 280 manje nego potkraj svibnja. Kako se dogodio taj prilično velik međumjesečni pad broja zaposlenih na području grada – skoro za dva posto – ovog trena nije poznato.

U Đurđevcu je krajem ovogodišnjeg lipnja bilo oko 3200 zaposlenih (isto kao prethodni mjesec), a u Križevcima oko 9650 (50-ak manje u usporedbi sa svibnjem), otkrivaju podaci Hrvatskog zavoda za mirovinsko osiguranje.

U odnosu na zadnji dan lanjskog prosinca, Koprivničko-križevačka županija ima 20-ak zaposlenih više. Križevci su u plusu za 50-ak osoba, a Đurđevac za desetak. Koprivnica je pak u tih šest mjeseci izgubila stotinjak radnika (zbog velikog pada u lipnju).

Objava Koprivnica izgubila čak 280 zaposlenih. Što se dogodilo? pojavila se prvi puta na Danica.hr.